
			Para Aidan, a miña singularidade cósmica.

			Os ollos poden herdarse, as olladas non.
Unha ollada que namora.
Unha ollada que o cambia todo…

			… e a todos.

			Os Megatoxos:

			Son catro mozos que teñen que compatibilizar as clases no instituto cunha dobre vida que os impulsa a viaxar na busca dunha cura para a súa mutación xenética, un cambio provocado por unha planta moi especial, o Toxo. Esta planta mutante ten, entre outras, a capacidade de viaxar no espazo e no tempo. En pasadas aventuras, os Megatoxos estiveron na época castrexa, na Idade Media, na Revolución industrial en París, nunha Venecia de pesadelo ancorado no tempo, no Xapón medieval e na Batalla de Rande, en Vigo.

			Faísca Malvar, 13 anos. Testán e despreocupado, adoita actuar antes de pensar. Ten o poder do lume. É o mellor amigo de Ruxe e sente algo especial por Ninfa.

			Ninfa Carballa, 14 anos. O seu carácter é moi variable e forte. Gústanlle os deportes de risco e aventura. Ten a capacidade de utilizar a forza da natureza. Aínda non sabe como interpretar o que sente por Faísca.

			Lúa Serea, 13 anos. Pode elaborar conxuros máxicos se é quen de concentrarse dabondo. É moi intelixente e ás veces resulta unha molestia para os que a rodean. Cústalle traballo trabar amizade co resto dos rapaces.

			Ruxe Ferreiro, 14 anos. Vive só co seu irmán maior. Debuxa e non pode ir a ningures sen o iPod. Ten o poder de transformarse en distintos animais e noutros seres. O profesor Burela confía nel e transmítelle información confidencial. 

			Os xemelgos, dous irmáns que chegaron ao instituto unha vez comezado o curso. Anteriormente, estiveron nun internado en Francia. O seu primeiro contacto cos Megatoxos foi na Idade Media. Están ao servizo de M.P. e queren ser os primeiros en atopar o Toxo:

			Ezbel Saint-Michel, 13 anos. Ten o poder de invocar a forza de civilizacións extinguidas. É moi altivo e orgulloso. Odia a Faísca.

			Exeria Saint-Michel, 13 anos. Rapaza despreocupada e engaiolante. Ten o poder de dar vida a obxectos inanimados e utilizalos coma monicreques.

			Outros personaxes:

			Marta Larafuzas, 31 anos. Profesora de galego afectada por unha timidez patolóxica. Ten unha intelixencia sobrehumana, producida polo contacto co Toxo. Construíu a máquina de transporte espazo-temporal que utiliza a enerxía do Toxo. Está namorada en segredo de Burela. Agora permanece en coma inducido por culpa do colapso xenético.

			M.P. Misterioso mecenas do instituto que dirixe unha próspera empresa de biotecnoloxía. Ten un plan oculto respecto aos rapaces e aos seus poderes.

			Ricardo Burela, 36 anos. Profesor de historia. Sempre axuda os Megatoxos, malia pertencer aos Templarios da Luz.

			Templarios da Luz. Seita secreta que busca a perfección e a iluminación a través do coñecemento. Están presentes ao longo da historia, aínda que os seus inicios se localizan na Idade Media. Intentan acabar co Toxo e todo o relacionado con el, pois as súas predicións sobre o efecto deste na humanidade son apocalípticas.

			Lorena Laxe, 13 anos. Amiga de Ninfa. Sempre está perseguindo os mozos; en especial, a Ruxe.

		

	
		
			Capítulo 0

			Un mundo novo

			«Sigo viva», pensou Larafuzas sorprendida. O último que lembraba era a agonía de entrar no colapso xenético que ela mesma previra. Un terrible mal sen solución que pairaba sobre os que se picaran con Toxo mutante, coma os Megatoxos, e que finalmente acabara por sufrir ela en primeiro lugar. Un mal en teoría sen cura… Porén, ela seguía con vida. Como era posible? Aínda que, se o meditaba ben, se cadra non estaba viva. Non podía sentir nada. Ningún son, ningún cheiro, ningunha presión ou tacto sobre a súa pel, e a vista… Non era coma a escuridade, que iso sería coma ver algo, non, era o baleiro.

			Permaneceu así un tempo indefinido. Quizais fosen segundos, quizais horas ou días. Ao único que podía aferrarse era a esa sensación de consciencia que aínda lle quedaba. A súa mente funcionaba e non estaba disposta a perder o pouco que quedaba dela mesma. Entón, de súpeto, e sen saber como, a visión volveu e, con ela, certa capacidade sensorial. Si, volvía ter o seu corpo, pero apenas sentía o peso da gravidade nel, e as sensacións físicas chegaban amolecidas. Atopábase nun corredor dunha cor indeterminada. Podía ser gris ou azul, ou incluso verde, non era capaz de percibir a diferenza. O que si podía distinguir era que o teito tiña un ton máis escuro ca as paredes e que do chan emanaba unha luz difusa. Deu uns pasos e mirou cara a adiante e cara a atrás. O corredor semellaba o mesmo nas dúas direccións e, conforme se prolongaba, esvaecíase nunha especie de néboa. Sen ter unha referencia clara, decidiu moverse na mesma dirección que xa tomara. Entón caeu na conta de que as paredes non eran lisas, pois de cando en cando aparecían portas a un e outro lado. As portas eran idénticas, dunha tonalidade semellante á das paredes. Intentou abrir a que se atopaba máis cerca. Pero nada. Estaba pechada. Seguiu camiñando. Despois de pasar por diante de tres portas idénticas, probou na seguinte que estaba á esquerda. Nada. Volveu camiñar e desta volta probou coa primeira porta que apareceu á dereita. Nada, pechada. Larafuzas camiñou e camiñou. Probou centos de portas. Non sentía fame nin sede nin cansazo físico, pero isto non implicaba que non sentise outro tipo de esgotamento. Aquel corredor parecía infinito. 

			—Basta! –berroulle Larafuzas ao silencio. Entón botou a correr intentando liberar a angustia que sentía. Pero non servía, todo seguía igual: o chan, o teito, as paredes, as portas… Larafuzas parou en seco. Retrocedeu amodo sobre os seus pasos. Había algo diferente nunha das portas. Era un cambio sutil, pero un cambio á fin e ao cabo. Revisounas todas con nerviosismo. Acaso serían imaxinacións súas? Un delirio provocado por aquel lugar? 

			—Si, si, siii! –exclamou a profesora diante dunha das fechaduras–. Poida que estea a volverme tola, pero xuraría que ti, amiguiña, tes unha migalla de verde.

			Coa man tremente suxeitou o picaporte e… a porta abriu.

		

	
		
			Capítulo 1

			A carta

			–Veña, veña, veña… Noooon! Case o tiña! –laiouse o encapuchado.

			O seu corpo xacía entre o restos da fuselaxe dunha aeronave da confederación arkoniana. Acababa de abater un letal robot de combate de clase Alfa, pero xusto no último golpe esgotara todas as enerxías que lle quedaban. Non podía nin moverse nin loitar. Só agardar o final. E este estaba cerca. Un zunido alertouno da presenza dunha mina buscadora. Que tristeza, noutro momento ese trebello con aspecto de avespa apenas lle faría cóxegas, pero no seu estado non era rival para ela. Impotente, observou como se achegaba.

			Zium!

			Un asubío metálico rachou o aire. A mina caeu aos pés do encapuchado cun corte limpo, á metade.

			—Spartan_x?! 

			Un estilizado guerreiro aterrou con delicadeza, mentres gardaba a catana ás súas costas. A súa bioarmadura de cor negra camuflábase entre as sombras da noite. Non era moi alto, nin sequera moi impresionante, pero a, xulgar por como acabou coa mina, era rápido, moi rápido.

			—Claro que son eu, babeco. E logo pensabas que te ía deixar tirado?

			O encapuchado sorriu.

			—Estou acabado e sábelo, pero grazas por vir.

			—Es idiota ou que, Kenzo?

			Spartan_x sacou unha cápsula do seu cinto e activou o mecanismo. Unha burbulla azul de enerxía envolveunos aos dous.

			—Un escudo? Pero para que?

			—Cala, que me desconcentras. Xa sei que non durará moito e só deterá ataques menores, pero algo é algo.

			A continuación o guerreiro premeu nun dos seus peitos con tres dedos. Unha comporta hexagonal abriuse e deixou ver unha luz dourada no interior. Con delicadeza extraeu un obxecto de cristal con forma de corazón.

			—Meu! Unha célula de enerxía Megamax! De onde sacaches iso?

			—Xa cho contarei. Tíñaa reservada para unha ocasión especial… –contestou achegándose ao caído.

			—Non, non. Iso non. Ti toleaches? Sabes o difícil que é atopar unha desas?

			—Si.

			—Deberías conservala para ti!

			Spartan_x agarrou o encapuchado polo colo da chaqueta e achegouno á súa cabeza cibernética sen rostro.

			—Serás… Empezamos esta loita xuntos e xuntos imos rematala. Vouna activar e…

			—Agarda! A célula Megamax tardará un minuto en recargarme, non poderei moverme. E durante os primeiros trinta segundos, ti tampouco. Estaremos indefensos!

			—Shhh, demasiado tarde. Célula activada –bisbou–. Comeza a conta atrás: sesenta, cincuenta e nove, cincuenta e oito…

			Kenzo maldiciu. O risco era moi elevado. Non só podían acabar con el, senón tamén co seu compañeiro! E aínda por riba ían desperdiciar a célula de enerxía Megamax. Mirou nervioso ao seu redor. En breve estaría de novo en pé, con todas as forzas renovadas. Porén, un minuto no medio dese campo de batalla era un verdadeiro luxo. O minuto máis longo de todas as súas vidas.

			Unha carta! Unha carta física ao seu nome e sen remitente. Nin sequera podía lembrar a última vez que recibira unha. Quizais por parte dunha das súas tías cando ela era unha meniña e lle facía ilusión recibir misivas reais, e non mensaxes por móbil ou correo electrónico. Unha carta en papel! Ata a señora Ana, a muller que a coidaba mentres non estaban os seus pais, que era deseguido pois traballaban arreo nos afamados laboratorios de Biomorph, ficou pampa cando a recolleu na caixa do correo. E máis sorprendida quedou cando a abriron e dentro do sobre só había varios folios en branco cheos de buratiños.

			—Debe de ser unha broma –asegurou a señora Ana.

			—Si, iso creo eu tamén –dixo Lúa engurrando os papeis e botándoos ao lixo.

			Media hora máis tarde, mentres estaba no seu cuarto, deulle por facer unha pescuda no ordenador portátil. Puxo: «papeis con buratos». Un dos resultados fixo que botase a correr para rescatar a carta do lixo ante os atónitos ollos da señora Ana.

			—Como puiden ser tan parva? –pensou anoxándose consigo mesma–. Non era unha broma, é escritura en braille!

			O misterio aumentou. Podía ser unha broma de Faísca e de Ruxe, pero non era o seu estilo. Aquilo era demasiado refinado, tanto que, segundo a teoría da navalla de Ockham, a probabilidade máis alta sería que se tratase dunha carta real para ela. Pero quen lla enviaba? Non tiña remitente e tampouco selo, e o seu nome e enderezo estaban manuscritos no sobre. O primeiro que deduciu, e o máis obvio, era que o remitente a coñecía e sabía onde vivía. Non tiña selo, polo tanto, unha persoa debeu ir ata alí e botala na caixa do correo. Este pensamento produciulle un arrepío que foi esmagado pola lóxica: se quixese facerlle dano non escribiría unha carta. 

			—Dúas persoas –murmurou Lúa–: unha invidente, a que escribiu en braille, e outra non, a que escribiu o sobre e deixou a carta. Ou tres… Alguén tomou demasiadas molestias para facer esta montaxe. Pero por que? 

			Lúa recostouse frustrada sobre a cadeira do escritorio. Especulando non avanzaba nada. Necesitaba ler esa carta, picáballe a curiosidade. Podía achegarse ata as oficinas da ONCE e preguntarlle a alguén. Reservara a tarde para estudar, pero xa o fixera onte e en realidade non o necesitaba. Ademais, sendo realistas, con ese enigma proéndolle na cabeza non sería quen de concentrarse.

			50, 49, 48…

			Os dous ficaron inmóbiles, en silencio, mentres o obxecto con forma de corazón palpitaba sobre o seu peito emitindo unha luz dourada.

			45, 44, 43…

			Os dous guerreiros olláronse e permitíronse ter esperanza. Xa faltaba pouco. Estaban a piques de conseguilo. Pero, por desgraza para eles, non ía ser tan doado. Un zunido familiar reclamou a súa atención. Minas buscadoras, unha ducia, quizais máis. Voaban a gran velocidade cara a eles.

			—Madía leva! Localizáronnos –lamentouse Renx_o.

			—Tranquilo, o escudo aguantará.

			39, 38, 37…

			As primeiras cinco minas chocaron con violencia contra o escudo e desintegráronse ao instante. Os guerreiros contiveron a respiración, non podían facer nada, só agardar. Unha nova remesa de minas volveu impactar coma un brutal pedrazo, e a burbulla azul crepitou.

			36, 35, 34…

			—Veña, veña, veña… –murmurou Spartan_x con impaciencia.

			A célula de enerxía Megamax aínda non rematara o proceso e os zunidos aumentaban cun inquietante volume. Os seus peores augurios fixéranse realidade: detrás dunha xigantesca nave en ruínas tipo Vorquiam apareceu un novo enxame de minas. Nesta ocasión poderían ser un cento, quizais máis.

			—Raios! De onde saen tantos trebellos? Algo cheira mal.

			32, 31, 30…

			Spartan_x non contestou. En canto puido moverse, saltou coma un lóstrego sacando a catana que levaba ás costas. Debía conter as minas con aspecto de insecto antes de que chegasen ao seu compañeiro. O escudo podía protexelo, pero quizais non o suficiente. Nese intre maldiciu por non aprovisionarse mellor antes da batalla. Os escudos sempre eran a súa última opción cando compraba equipamento, prefería gastar os créditos en armas ofensivas. O guerreiro atacou con furia a nube de minas. Debía concentrarse, non era o momento para laiarse do pasado. O primeiro que fixo foi activar os pequenos pero potentes mísiles de neutróns albergados nos antebrazos, apuntou de cheo o enxame e, sen agardar a comprobar os efectos da explosión, despregou os minidróns situados nos compartimentos das dúas pernas. Entón agardou coa espada en alto.

			[image: ]

			23, 22…

			Kenzo viu as explosións a apenas uns metros de distancia. Despois viu o seu compañeiro lanzarse contra as minas restantes. Por moitas que abatese, parecían xurdir máis detrás do Vorquiam. Era imposible, esa nave estaba en lapas, de aí non podían saír, a non ser que… O chan tremeu acompañado dun ruído seco. Logo repetiuse e repetiuse, un patrón rítmico. Primeiro era case imperceptible, pero logo volveuse máis forte. Eran pasos. 

			—Spartan_x! Non estamos sós! –berrou polo intercomunicador.

			—Xa o sei, paspán! Déixame concentrarme!

			—Non, non son as minas! Hai algo máis grande!

			14, 13…

			Atravesando o Vorquiam, coma se estivese feito de manteiga, apareceu un descomunal robot gris con remates violetas, de aspecto antropomorfo, que lembraba os de Gundam.

			—Un Titán! –exclamou Kenzo.

			—Noooon! Estamos perdidos –maldiciu Spartan_x.

			5, 4, 3…

			—Vou utilizar a Furia Infinda –afirmou Kenzo con rotundidade–. Terás que protexerme e abrir camiño. Imos ir xustos de tempo e…

			Do outro lado do intercomunicador escoitouse unha risiña. Xusto no intre en que un raio de enerxía, que proviña do Titán, impactaba no escudo, desintegrándoo. 

			2, 1…

			Xa nas oficinas da ONCE, Lúa amosoulle a carta a unha muller moi amable que a recibiu na entrada. Esta confirmoulle que aquel código era escritura en braille.

			—Se queres, pódocho ler eu mesma.

			—Si? Moitas grazas.

			A muller xa estaba a piques de pousar os dedos sobre o papel cando se detivo de súpeto.

			—Estás segura que queres que o lea eu? –preguntou con voz agarimosa–. Poida que teña algún contido persoal, dá a impresión de que alguén tomou moitas molestias por ti.

			Lúa dubidou. Unha mensaxe en papel, en braille e co seu enderezo. Era claramente un misterio, o remitente coñecíaa ben, sabía do seu orgullo, da súa curiosidade e da súa capacidade intelectual. 

			—Agora que o lembro –mentiu Lúa finxindo vergoña–, o ano pasado coñecín un mozo que… Hai algún xeito de que eu poida lelo?

			A muller devolveulle os folios cun sorriso de complicidade. Logo, rebuscou na mesa e entregoulle uns folletos.

			—Pareces unha rapaza espelida. Aínda que che leve un tempo, aquí tes todo o necesario para aprender.

			—Graciñas!

			—Sorte! Espero que che digan cousas bonitas.

			Lúa meteu todo nun cartafol. Estaba impaciente por chegar á casa e descifrar a mensaxe. Malia as palabras amables da muller, tiña a sospeita de que aquela carta non portaba boas noticias. E non se trabucaba.

			Ninfa non podía aturar a dor de cabeza. Levaba así unha semana. Non lle dixera

